
EH Bildu Nafarroa talde parlamentarioko foru parlamentari Mikel Zabaleta Aramendia jaunak, Legebiltzarreko Erregelamenduan ezarritakoaren babesean, honako galdera hauek egiten dizkio Nafarroako Gobernuko Lurralde Kohesiorako Departamentuari, idatziz erantzun ditzan:
Aurtengo martxoan, AHTren aldeko plataforma bat sortu zen Nafarroan, batez ere Nafarroako Enpresaburuen Konfederazioak sustatua eta dozenaka eragilek babestua, batez ere enpresa-eragileek.
Nafarroako Gobernuak oraintsu iragarri du lan batzorde bat sortuko dela plataforma horrekin lankidetzan, Nafarroako trenbide-azpiegiturak koordinatu eta bultzatzeko, inplikatutako departamentuen arteko eta Estatuko Administrazio Orokorrarekiko lankidetza instituzional eta teknikoa indartze aldera.
Zabaldutako informazioaren arabera, lantaldeak zuzendaritza batzorde bat eta batzorde betearazle bat izanen ditu, baita talde tekniko espezializatuak ere, eta Foru Komunitateari eragiten dioten tren-jarduketa nagusien jarraipena, plangintza eta garapena egiteko tresna izan nahi du.
Ekimen horren garrantzia dela-eta, komeni da zehatzago ezagutzea haren osaera, barne-funtzionamendua, helburu zehatzak eta lan-metodoa, bai eta bere agendan aurreikusitako gaiak eta beste administrazio batzuekiko koordinazio-mekanismoak ere.
Alderdi horiei buruzko informazio zehatza izateko, honako galdera hauek egiten dira, Lurralde Kohesiorako Departamentuak idatziz erantzun ditzan.
1. Zer eskumen, eginkizun eta atribuzio eman zaizkio berariaz, Nafarroan tren-azpiegiturak koordinatu eta bultzatzeko lan batzordeari?
2. Zein da batzorderako ezarri den barne-funtzionamenduko erregelamendua edo sistema?
3. Zein izanen da batzordearen, zuzendaritza batzordearen, batzorde betearazlearen eta eratzen diren batzorde teknikoen osaera zehatza?
4. Zenbatean behin bilduko dira batzordea, zuzendaritza batzordea eta batzorde betearazlea?
5. Nafarroako Gobernuak zer helburu espezifiko lortu nahi ditu batzorde hau sortzean?
6. Zehaztu al da jada ibilbide-orririk edo jarduteko estrategiarik, komunikabideetan adierazi den bezala? Hala baldin bada, zeintzuk dira lerro eta epe nagusiak?
7. Zer baliabide tekniko, giza baliabide eta finantza-baliabide izanen ditu batzordeak bere eginkizunak betetzeko?
8. Zer gai jorratu ziren batzordearen lehen bileran eta zer balorazio egiten du Nafarroako Gobernuak haren lanari eta emaitzei buruz?
9. Zeintzuk izanen dira batzordearen hurrengo bileretan landuko diren gai eta proiektu zehatzak?
10. Nola antolatuko da batzordearen eta Nafarroako Gobernuko organo betearazle edo erabakitzaileen arteko harremana?
11. Herritarrei kontuak emateko zer mekanismo aurreikusten dira batzordearen lanari dagokionez?
12. Batzordearen, zuzendaritza batzordearen eta batzorde betearazlearen bileren aktak publikoak eta eskuragarriak izatea aurreikusten da?
13. Interes-gatazkak prebenitzeko zer neurri ezarriko dira, batez ere enpresa-elkarteek, enpresa pribatuek, logistika- edo tren-operadoreek parte hartzen badute?
14. Aurreikusita al dauka Nafarroako Gobernuak lantalde horretan tren-arloari lotutako beste plataforma sozial edo sindikal batzuk sartzea?
15. Aurreikusita al dago ordezkaritza duten beste sektore batzuek –hala nola toki-entitateek, erakunde sozialek edo sindikalek– solaskide tekniko gisa parte hartzea lantaldeetan?
16. Aurreikusten al da herritarrek, elkarteek edo udalek saio jakin batzuetan entzule gisa parte hartu edo bertaratu ahal izatea, edo batzordeari proposamenak aurkeztu ahal izatea?
17. Zer lankidetza publiko-pribatu mota ezartzea aurreikusten da Nafarroan tren-azpiegiturekin lotuta dauden plataforma sozialekin?
18. Nafarroako Gobernuak babesten al du, Iruña-Gasteiz tarterako planteatzen ari den bezala, AHTaren trazadurari buruzko informazio-azterlana egiteaz gain, azterlan alternatibo bat egitea, egungo sarea bikoiztea ahalbidetuko lukeena eta ingurumen-inpaktu askoz txikiagoa eta kostu ekonomiko askoz txikiagoa ekarriko lukeena, hainbat plataforma sozialek eskatu duten bezala?

